Drie vas vir Pta-moordDie rewolwer waarop beslag gelê is. Foto: Verskaf Drie verdagtes is in Centurion in hegtenis geneem in verband met ŉ moord tydens ŉ gewapende rooftog vroeër vanjaar in die gebied. Konst. Tumisang Moloto, polisiewoordvoerder, het gesê die sukses volg nadat ŉ span speurders saamgestel is om ernstige en geweldsmisdade in die Pretoria-Wes-polisiëringsgebied te bekamp. “Op 14 April vanjaar het ŉ groep gewapende mans teen 22:00 op ŉ sakeonderneming in Olievenhoutbosch toegeslaan. Die eienaar en dié se broer was in die winkel,” het Moloto gesê. Volgens Moloto het die rowers een van die mans noodlottig gewond en ŉ onbekende bedrag geld gesteel voor hulle op vlug geslaan het. “Die Trio-taakspan het onlangs inligting ontvang oor waar die verdagtes skuil. ŉ Intelligensiegedrewe operasie is gehou en die mans is Woensdagaand in Olievenhoutbosch, onderskeidelik uitbreiding 36 en uitbreiding 26, in hegtenis geneem.” Die polisie het tydens die inhegtenisnemings op ŉ rewolwer beslag gelê. Die verdagtes, tussen 36 en 45 jaar oud, moet binnekort in die Pretoria-landdroshof verskyn op aanklagte van moord en sakeroof.